#### E L Ő T E R J E S Z T É S

### Szombathely Megyei Jogú Város Közgyűlése

### Gazdasági és Városstratégiai Bizottságának

**2016. augusztusi 17-I rendkívüli ülésére**

*Javaslat a helyi autóbusszal végzett menetrend szerinti személyszállítás- közszolgáltatás pályázati kiírására*

Szombathely Megyei Jogú Város Közgyűlése a 2016. április havi ülésén a menetrend szerinti személyszállítás- közszolgáltatás pályázati kiírására vonatkozó javaslatot megtárgyalta és 128/2016.(IV.20.) Kgy. sz. határozatában foglalt módosításokkal az előterjesztésben meghatározott feltételrendszer szerinti pályázati felhívás és pályázati kiírás összeállításával egyetértett. A határozatban felhatalmazta a Gazdasági és Városstratégiai Bizottságot, hogy a pályázati felhívást (előterjesztés 1. melléklete) és a pályázati kiírást (előterjesztés 2. melléklete) a Közgyűlési határozatnak megfelelően jóváhagyja.

A pályázati kiírás tartalmi elemeire vonatkozó elvárásokat az alábbiak szerint javasolom meghatározni:

1. A közszolgáltatási szerződés határozott, 2017. január 1-től 2026. december 31-ig terjedő időtartamra jön létre.
2. A teljesítményi igények az alábbiak:

a.) évenkénti összes menetteljesítmény 1.891.900 km (ebből 170,6 km a rezsi km)

b.) az üzemeltetett viszonylatokra a jelenleg érvényes vonalhálózati viszonylatok az irányadók.

1. A szolgáltatás 2017. évi jegy- és bérletrendszerére a jelenlegi jegy- és bérletrendszer alkalmazandó, azzal, hogy a további évekre az áremelkedés mértéke nem haladhatja meg az éves KSH által közzétett fogyasztói árindex mértékét.
2. Az önkormányzat által vállalandó, a szolgáltató esetleges veszteségeinek ellentételezésére vonatkozó kötelezettség mértéke (a pályázó által megadott összeg) bírálati szempont, azzal, hogy az éves ellentételezés mértéke a szolgáltatás teljesítése során legfeljebb a KSH által a szolgáltatásokra közzétett infláció mértékével emelkedhet.
3. A járműparkkal szemben támasztott követelmények:

a.) szükséges minimális jármű darabszám: 44 db autóbusz

b.) a gépjárművek átlagéletkorát a szerződéskötéstől számított 3 éven belül 5 év alá vinni, és a szerződés további időtartama alatt legalább ezen a szinten tartani.

1. A szolgáltatás fejlesztésével kapcsolatos elvárások:

a.) Az alkalmazandó autóbuszoknak 50%-ban az autóbusz teljes hosszában alacsonypadlósnak valamint térdeplő üzemmódra alkalmasaknak kell lenniük, rendelkezniük kell rokkantrámpával.

b.) A járműállomány legalább 50%-ának egységes gyártmányúnak (egy azonos gyártótól származónak) kell lennie. A teljes járműpark legfeljebb 4 gyártmányból tevődhet össze. Ezen előírt összetételt a szolgáltatás végzésének teljes időtartama alatt biztosítani kell.

c.) A szerződéskötés kezdetétől a járműállomány 50%-ának EURO 6 – os környezetvédelmi normának kell megfelelni, továbbá az újonnan beszerzett járműveknek is meg kell felelniük az EURO 6 – os környezetvédelmi normának.

1. Egyéb feltételek:

a.) A pályázó biztosítson okostelefonos alkalmazást az utastájékoztatás céljából;

b.) Az újonnan beszerzett autóbuszok utastere klimatizált legyen;

1. Az Éhen Gy. téren lévő egyéb közterületeket az önkormányzat térítésmentesen adja a Szolgáltató használatába.

A személyszállítási szolgáltatásról szóló 2012. évi XLI. törvény szerint a pályázat nyertesének az összességében legelőnyösebb ajánlatot tevő pályázó nyilvánítható. A pályázat elbírálásához több szempont megadható, és ezekhez jelentőségükre figyelemmel súlyszám rendelhető. Az elbírálás során a pályázó egyes bírálati szempontokra megadott ajánlatát így súlyozottan lehet figyelembe venni. A bírálati szempontokra – a súlyszámok megjelölésével – a következő javaslatot teszem:

1.) önkormányzat részéről vállalandó, a szolgáltató 2017. évi esetleges veszteségeinek ellentételezésére vonatkozó kötelezettség pályázó által a pályázatban megjelölt mértéke, 50 súlyszámmal,

2.) Járműállomány átlagéletkora a szolgáltatás kezdésének időpontjától számított harmadik év utolsó napján maximum 5 év (hónapokban) – vállalásának megfelelő értéke 10 súlyszámmal,

3.) Alacsonypadlós, valamint térdeplő üzemmódra alkalmas járművek aránya, %-ban (a szolgáltatás kezdésének időpontjától legalább 50 %-ot el kell érnie, a harmadik év után 100 %-ot el kell érnie), 10 súlyszámmal,

4.) Egységes gyártmányú járműállomány aránya a teljes járműállományból, %-ban, 10 súlyszámmal,

5.) Alternatív energia ellátású (elektromos vagy hibrid) autóbuszok aránya 50 %-ban (a szolgáltatás kezdésétől számított 1 éven belül), 3 év múlva pedig 100 %-ban alternatív energia (elektromos vagy hibrid) ellátásúnak kell lenniük 30 súlyszámmal,

6.) Igényvezérelt közlekedés kialakítása, 10 súlyszámmal,

7.) Kis kapacitású autóbuszok közlekedtetése holtidőben, 10 súlyszámmal.

A pályázati kiírás szerint az eljárás eredménytelenségének esetei:

Az eljárás eredménytelen, ha

1. nem nyújtottak be pályázatot,
2. kizárólag érvénytelen pályázatokat nyújtottak be,
3. egyik pályázó sem tett a pályázati felhívásnak megfelelő ajánlatot,
4. valamelyik pályázónak az eljárás tisztaságát vagy a többi pályázó érdekeit súlyosan sértő cselekménye miatt a Kiíró az eljárás eredménytelenné nyilvánításáról dönt.

Eredménytelennek nyilváníthatja a Kiíró az eljárást, amennyiben a pályázó által megjelölt, az Önkormányzat részéről vállalandó, a szolgáltató esetleges veszteségeinek

ellentételezésére vonatkozó összeg 10%-kal meghaladja az Önkormányzat által az elmúlt 2 évben (2014. és 2015.) nyújtott támogatás átlagát.

Az ellátásért felelős közvetlenül bízza meg közszolgáltatással az általa kiválasztott és a feladatot vállaló szolgáltatót, ha a pályázati eljárás megfelelő pályázat hiányában eredménytelenül zárult. Ebben az esetben a megbízás közszolgáltatási szerződés megkötésével vagy annak közös megegyezésen alapuló módosításával új eljárás lebonyolításához elegendő időtartamra, de legfeljebb 2 évre szólhat.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

Az előterjesztés mellékletei a nagy terjedelemre való tekintettel elektronikus úton kerülnek megküldésre.

**Szombathely, 2016. augusztus „ ”**

**(: Dr. Puskás Tivadar :)**

**Határozati javaslat**

**….. /2016. (VIII.17.) GVB számú határozat**

A Gazdasági és Városstratégiai Bizottság a helyi közösségi közlekedéssel kapcsolatos személyszállítás- közszolgáltatás pályázati kiírásra vonatkozó javaslatot megtárgyalta, és az alábbi döntést hozta:

1. A Bizottság az előterjesztés mellékletét képező pályázati felhívásban és pályázati kiírásban foglaltakat jóváhagyja. A Bizottság felkéri a Polgármestert, hogy a pályázati eljárás lefolytatásáról gondoskodjon.
2. Abban az esetben, ha a pályázati eljárás megfelelő pályázat hiányában eredménytelenül zárul, a Bizottság javasolja a Közgyűlésnek a jelenlegi közszolgáltatási szerződés 1 évvel történő meghosszabbítását.

**Felelős:** Dr. Puskás Tivadar, polgármester

Lendvai Ferenc, a Gazdasági és Városstratégiai Bizottság elnöke

(A végrehajtásért:

Lakézi Gábor Városüzemeltetési Osztályvezető)

**Határidő:** azonnal